als_Latn dik_Latn sag_Latn
Vajza me të kuqe3 Qershor 2013 - 14:39
“Dëgjo”, më tha një miku im në mëngjes, teksa të dy përpiqeshim me shpirt e me zemër të hapnim sytë me një kafe ekspres, “të jesh servil sot është punë me përfitim. Ja më shiko mua, për shembull, u vij të gjithëve pas avazit”. Unë e dëgjoja me vëmendje, me sytë gjysmë të mbyllur dhe gojën që më hapej çdo tridhjetë sekonda, e herë pas here tundja kokën në formë aprovimi. Dielli kishte nja tre orë të mira që ishte ngritur në qiell. Kafeneja ishte plot, si zakonisht, zhurma e filxhanëve më krijonte një gjendje të lehtë përgjumjeje, ndërsa ekspresi që shfrynte sikur ta kishte marrë me përtesë punën, më mbante ende zgjuar. E shihja mikun tim teksa fliste gjithë pasion dhe në të rrallë kapja ndonjë copëz fjalie që nxirrte nga goja: “…se shefi më tha: Mos e çaj kokën, o burrë, do ta rregullojmë…se ti e di si jam unë, s’ta lë mangut…po ke parë trap njeri si ky?…duhet të bësh servilin, dëgjo mua, ata hanë bukë sot…”.
Një vajzë e re, e veshur e tëra në të kuqe, hyri pa potere në lokal dhe zuri vend në tavolinën e fundit të barit. Nisi të merrej me celularin, të cilit nuk ia shkëputi sytë as kur kamarieri iu derdh afër për t’i kërkuar porosinë. Fustani i saj ishte mjaftueshëm i hapur për të dalluar pjesën që ndante gjinjtë e rrumbullakët nga njëri-tjetri. Po zhytesha i tëri mes tyre, kur miku më kapi për mënge: “Dëgjon? Duhet me qenë bythëlëpirës për t’ia dalë mbanë, për të marrë ca lek më shumë dhe të fitosh famë. Ndryshe, s’të pjerdh njeri!”. Tunda kokën në shenjë pohimi i pavetëdijshëm se ç’donte të thoshte me këtë. Desha t’ia plasja syve e ti thoja në djall ti me gjithë servilët e tu, më lër të kundroj atë vajzën me të kuqe. Kur ai më kapi sërish nga mënga: “E sheh atë atje”, duke bërë shenjë nga ajo. “Me siguri asaj i pëlqejnë djemtë më para dhe të famshëm. Më kupton tani?”. Rrufita gllënjkën e fundit të kafesë dhe futa duart në xhepa, nga ku nxorra ca të holla. Ishte fund muaji. Nga financa kisha marrë lajme të këqija.
als_Latn als_Latn als_Latn